JayJayThrowThrow/commonwealth-wiki-mix huggingface dataset:
Lepton

Lepton is 'n Griekse woord wat klein of liggewig beteken. In die fisika is dit die versamelnaam vir sekere fundamentele kwantumdeeltjies soos die elektron, die muon, die tau en die neutrino. Dit lyk of hierdie tweede familie van elementêre deeltjies ook fundamentele entiteite is. Soos kwarke, waarvan daar ook verskeie soorte is, is leptone skynbaar struktuurlose puntdeeltjies, die rotsbodem van die heelal se materievlakke. Daar bestaan tans nog bitter min kennis oor hierdie nietige verskynseltjies. Hoe fisici ook probeer om met die wêreld se hoë-energie-versnellers die elektrone te ondersoek, vind hulle geen aanduiding van 'n interne struktuur nie.

Toe die elektron in 1930 by Niels Bohr se Instituut in Kopenhagen bespreek is, het Werner Heisenberg skertsend gesê dat 'n elektron se kleur net geel kan wees.

"As ons groen sien, gaan ons vorentoe. As ons rooi sien, wag ons. Maar as ons geel sien, weet ons nie wat om te doen nie."

In sy boek, Black Holes ("swartkolke"), sê Walter Sullivan dit lyk steeds of die elektron (en dit geld vir alle leptone) hom gedra asof hy 'n struktuurlose puntjie is.


Kategorie:Elementêre deeltjies
Kategorie:Kernfisika
Kategorie:Kwantummeganika
Gluon

Gluone is "boodskapperdeeltjies" wat tussen kwarke reageer en hulle in pare en drie-drie aan mekaar "plak". Sedert die begin van die 20ste eeu het fisici dit reggekry om die vyf materielae soos die skille van 'n ui af te dop. Eers die buitenste molekulêre laag, dan volg die atomiese laag, die kernlaag, die hadronlaag (waarvan nukleone lede is), en die kwarklaag. Elkeen van die "skille" is deur versnellers en ander instrumente blootgelê.
Verwysings
Eksterne skakels

*


Kategorie:Elementêre deeltjies
Mark (ekonomie)

300px|duimnael|Wet market in Singapore
Die mark of markomgewing is die omgewing wat onmiddellik buite die ondernemingsvlak geleë is en wat die onderneming op verskeie maniere beïnvloed. Alhoewel die meeste van hierdie faktore nie deur die besigheid beheer kan word nie, is daar tog 'n mate van invloed wat die besigheid kan uitoefen om die markomgewing te beïnvloed. Sonder verbruikers kan geen besigheid oorleef nie en alhoewel besighede nie aan voornemende verbruikers kan voorskryf wat om te koop of wanneer en waar hulle hul aankope moet doen nie, kan die besigheid in 'n redelike mate die optrede van verbruikers beïnvloed, deur seker te maak hulle lewer goeie kliëntediens, het 'n redelike prysbeleid in plek en is terselfdertyd gefokus op die lewering van gehalteprodukte.


Kategorie:Ekonomie
Kindermishandeling

Kindermishandeling is die fisieke, seksuele, of emosionele mishandeling van kinders deur hul ouers, voogde, of ander mense. Terwyl die meeste kindermishandeling in die kind se eie huis gebeur, is baie gevalle al aangeteken waar kinders mishandel word in sommige organisasie waar kinders betrek word, soos kerke, skole en kindersorgsentrums. Soms vind kindermishandeling op enige lukrake plek plaas, soos ontvoerings en moorde.
Geskiedenis

:Hoofartikel: Geskiedenis van kindermishandeling

Strydig met die algemene opvatting, is kindermishandeling nie 'n nuwe verskynsel weens die hedendaagse stresvolle lewenswyse en hoë werkloosheidsyfer nie. Reeds in die antieke tye het kindermishandeling plaasgevind, maar dit is nie as sulks geïdentifiseer nie. Verandering in denkwyses aangaande sekere seksuele gebruike kan gesien word as 'n aanhoudende siklus eerder as 'n lineêre vooruitgang. Sekere gedrag was voorheen gesien as normaal, maar later is dieselfde gedrag gedefinieer as afwykend.

'n Seksuele gebruik kon in die antieke tye gesien word as normaal, maar soos die siening van die samelewing verander het ten opsigte van dié gebruik, só het hul houdings ook verander na een wat die seksuele gebruik definieer as immoreel. Later kan hulle dit selfs definieer as 'n kriminele oortreding en later selfs as sigopatologie. Maar soos tye en sienings verander het, kan die houdings selfs verder verander dat die seksuele misbruik van kinders weer gesien kan word as normaal. Met verloop van tyd het mishandeling van kinders op elke moontlike wyse gemanifesteer, fisies, emosioneel, deur verwaarlosing, seksuele uitbuiting en deur kinderarbeid.


Kategorie:Kinders
Kategorie:Menseregte
Kategorie:Parafilies
Kategorie:Misdrywe
Kinderslawerny

Die verskil tussen kinderarbeid en kinderslawerny is in 1989 by die "Convention on the Rights of the Child" vasgestel. Daar is besluit dat kinders 'n reg op formele onderrig het. Kinders wat werk het nie die geleentheid om daardie onderrig te ondergaan nie.

Die omskrywing van 'n kind is iemand wat onder die ouderdom van 18 jaar is. Daar is 'n verbod op die indiensneming van kinders onder 15 jaar. As 'n kind ouer as 15 jaar is, maar nog nie 18 jaar nie, het die wet, wat die sektorale vasstelling van minimum lone vir plaaswerkers reël, die volgende bepaling:
* Hulle mag nie meer as 35 uur per week werk nie.
* Hulle mag nie tussen 18:00 en 06:00 werk nie.
* Hulle mag nie gevaarlike chemikalieë hanteer nie.

Dit is dus onwettig om 'n kind onder die ouderdom van 15 jaar in diens te neem en dis die werkgewer se verantwoordelikheid om hom van die kind se ouderdom te vergewis en toe te sien dat sy optrede binne die bepalings van die wet geskied.
Sien ook

*Kinderarbeid
*Kindermishandeling
*Slawerny


Kategorie:Kinders
Kategorie:Slawerny
FC Oberneuland

FC Oberneuland is 'n sportklub uit Bremen in Duitsland, veral bekend vir sy sokkerafdeling. Benewens sokker het die klub ook 'n basketbal- en 'n gimnastiekafdeling.

Die klub is op 13 April 1948 in 'n plaaslike kroeg genaamd "Zum Dorfkrug" gestig. Die klub het al twee keer die hoofrondte van die DFB-Pokal gehaal: In 1993 is daar in die eerste rondte met 1-8 teen Chemnitzer FC vasgeval en in 2003 is die klub in die eerste ronde uitgeskakel deur 1. FC Keulen met 2:5 na ekstra tyd.
Onlangse ligaposisionering
Eksterne skakels

* Amptelike klubwerf


Kategorie:Bremen
Oberneuland
Türkiyemspor Berlyn

Türkiyemspor Berlyn is 'n sokkerklub uit Berlyn, die hoofstad van Duitsland.
Geskiedenis

Die klub is in 1978 gestig deur 'n groep jong spelers wat vriendskaplike wedstryde gespeel het as Kreuzberg Gençler Birliği (Kreuzberg Jeugvereniging). Kreuzberg is 'n stadsdistrik van Berlyn.

Die klub is formeel in 1983 geregistreer as BFC Izmirspor, vernoem na die Turkse stad Izmir, waarmee baie van die destydse spelers bande gehad het.

Die klub is van die begin af finansieel ondersteun deur klein besighede vanuit die Turkse immigrantegemeenskap van Berlyn en in 1987 het die span sy naam verander na Türkiyemspor Berlyn.

Die klub het in 1988, 1990 en 1991 die DFB-Pokal gehaal en in 1991 tot die tweede rondte gevorder. In die 1990/91-seisoen het die klub promosie na die 2. Bundesliga gemis deurdat hulle gestraf is vir die gebruik van 'n ongemagtigde speler. Nadat hulle gedwing is om drie wedstryde oor te speel, het hulle net 'n gelykopuitslag in die laaste wedstryd van die seisoen nodig gehad. Die span het egter met 0-5 teen Tennis Borussia Berlyn verloor, wat toe gepromoveer het ten koste van Türkiyemspor.
Impak van die klub op Duitse sokker

Türkiyemspor word erken as een van die suksesvolste klubs wat uit die Duitse immigrantegemeenskap ontstaan het. Die klub het gehelp om 'n positiewe beeld van sy gemeenskap te skep en heelwat ander Turks-etniese klubs het in Türkiyemspor se voetspore gevolg. Die naam Türkiyemspor word nou ook gebruik deur klubs in Mönchengladbach, Wuppertal, Breuberg, Amsterdam, Australië en die VSA.

Die klub en sy ondersteuners is ongelukkig ook soms die teiken van vyandigheid en aanvalle deur radikale ver-regse groepe.
Onlangse ligaposisionering
Eksterne skakels

* Amptelike klubblad
* Abseits Guide to German Soccer


Berlyn
Kategorie:Sport in Berlyn
Paramore

Paramore is 'n rockgroep vanaf Franklin, Tennessee in die Verenigde State van Amerika.
Geskiedenis

Paramore is deur drie lede begin: broers Zac en Josh Farro, en Hayley Williams. Toe Williams 13 jaar oud was, het sy van haar tuisdorp, Meridian, Mississippi, na 'n Nashville-dorp getrek, waar sy die Farro broers ontmoet het. In die daaropvolgende paar jaar het Paramore op plekke buite die Nashvilla-gebied begin optree, insluitende op konserte soos die Purple Door en die bekroonde Warped Tour. In April 2005, nadat hulle slegs een keer deur 'n grootkop by die uitgewersmaatskappy Fueled by Ramen raakgesien is, is die groep 'n reuse-platekontrak aangebied waarmee hulle 'n CD sou kon vervaardig.
Groeplede

* Hayley Williams (gebore 27 Desember 1988) – voorsangeres, pianis, akoestiese kitaar.
* Zac Farro – tromme.
* Taylor York – ritmiese kitaar.
Gewese lede

* Jeremy Davis (gebore 8 Februarie 1985) – baskitaar.
* John Hembree – baskitaar.
* Jason Bynum – ritmiese kitaar.
* William "Hunter" Lamb – ritmiese kitaar.
* Josh Farro (gebore 29 September 1987) – hoofkitaar, agtergrondsanger.
Treffers
Ateljeealbums

* All We Know Is Falling (2005)
* Riot! (2007)
* Brand New Eyes (2009)
* Paramore (2013)
* After Laughter (2017)
* This Is Why (2023)
Eksterne skakels

* Amptelike webtuiste
* Amptelike MySpace
* Amptelike Purevolume-blad
* Amptelike LiveJournal
* Paramore se LiveJournal Community
* Onderhoud op AbsolutePunk.net
* Paramore op Last.fm


Kategorie:Amerikaanse musiekgroepe
Pous Callixtus I

Callixtus I was die sestiende pous van die Rooms-Katolieke Kerk.
Biografie

duimnael|links|upright|Standbeeld van Pous Callixtus I in die Katedraal van Reims
Pous Callixtus I (ook Calixtus of Calistus) is waarskynlik gebore in 155 in 'n Griekse slawefamilie en het in Trastevere, 'n woonwyk in Rome aan die Tiber se regteroewer, groot geword. Hy sterf op 14 Oktober 222. Die naam Callixtus beteken “die mooiste”. In 217 volg hy Pous Zefirinus op en word na sy dood opgevolg deur Pous Urbanus I. Hy was pous tydens die bewind van die Romeinse keisers Heliogabalus en Alexander Severus.

Sy teenstander Hippolitus beskryf sy jeug. Callixtus was as jong slaaf die bestuurder van 'n bank, maar het geld verloor. Hy het uit Rome gevlug, maar is by die see naby Portus gevang en na sy meester Carpophorus in Rome teruggestuur. Sy krediteure het egter gevra dat hy vrygelaat moet word in die hoop dat hy genoeg geld sou verdien om hulle terug te betaal. Callixtus is egter gearresteer toe hy in 'n sinagoge met Joodse geldskieters baklei het. Weens sy geloof is hy na die soutmyne van Sardinië gestuur. Op voorspraak van Marcia, 'n minnares van die keiser Commodus is hy saam met ander Christene in 190 vrygelaat. Omdat sy gesondheid sleg was het Pous Victor I hom onderdak verskaf.

Pous Callixtus gee sy naam aan die Callixtus katakombe langs die Via Appia. Hy is daar begrawe en na hom is alle pouse tot Pous Eutichianus daar begrawe met die uitsondering van Pous Cornelius. Die katakombe was vergeet en verlore totdat dit in 1849 deur die argeoloog Giovanni Battista de Rossi herontdek is. Dit staan tans bekend as die Capello dei Papi. Volgens die legende sterf Callixtus self deurdat hy in 'n put gegooi is by die Santa Maria kerk in Trastevere.
Pontifikaat

Een van sy belangrikste besluite was dat alle sondes vergewe kan word, ook moord, owerspel en verkragting. Dit het gelei tot 'n kerkskeuring (skisma) waarby die eerste teenpous, Pous Hippolitus gekies is.
Verering

Callixtus word as martelaar en heilige vereer in die Rooms-Katolieke Kerk veral in Todi (Italië). Sy relieke word in verskeie kerke aangehou, onder andere in Cysoing by Doornik, Reims, Fulda, Napels en Rome. Sy feesdag is sy sterfdag 14 Oktober.
Verwysings
Bronne

* Catholic Encyclopedia 1908: "Pope St. Callistus"
* Encyclopaedia Britannica: Saint Calixtus I
Eksterne skakels

*
*
* Ökumenisches Heiligenlexikon
Nota

Saamgestel uit die Nederlandse, Engelse, Duitse en Franse Wikipedias.
Opvolging

|}


Callixtus I
Callixtus I
Callixtus I
Callixtus I
Kategorie:Sterftes in 222
Hede

300px|regs|duimnael|Die hede is 'n moment in tyd wat waargeneem word tussen die verlede en die [[toekoms.]]

Die hede is die tyd wat direk ondervind en ervaar word en nie 'n herinnering of 'n spekulasie is nie. Die hede word normaalweg as 'n punt in ruimtetyd beskou en daar word gereeld daarna as "nou" verwys, alhoewel dit ook as 'n tydsduur beskou kan word.

Wanneer tyd in plekke wat ver van mekaar verwyderd is vergelyk word, word die opvatting of begrip van "die hede" onduidelik. Daar word aanvaar dat sterre "nou" die posisies beklee waarin ons hulle waarneem, maar alhoewel lig teen 'n benaderde spoed van 299 792 458 m·s-1 reis, neem dié sterre se lig 'n aantal jare om die aarde te bereik. (Die ster naaste aan ons sonnestelsel is Proxima Centauri, wat 4,22 ligjare ver is.)

Wanneer die term "Before Present" ("Vóór Hede") gebruik word, byvoorbeeld tydens koolstofdateringsprosesse, verwys "hede" na die jaar 1950 n.C.

Die moderne fisika het nog nie daarin geslaag om te verduidelik hoe die term "nou" begryp kan word nie. Verder is daar geen bewysbare rede waarom tyd in enige spesifieke rigting hoef te beweeg nie. Sommige beweer dat die idee van 'n "hede" 'n illusie is en dat dit nie die ware natuur van realiteit voorstel nie. Die term "nou" kan miskien beter verstaan word as 'n onrealistiese konsep wat onder mense en diere ontwikkel het om sodoende te dien as 'n begrip van realiteit wat nodig is insover dit mense en diere help om te oorleef.
Verwysings
Eksterne skakels

*


Kategorie:Tyd
Alcalá de Henares

Alcalá de Henares is 'n stad in Spanje, naby Madrid, en het 'n bevolking van sowat 204 000 in 2011 gehad. Die stad lê ongeveer 35 km weg van die sentrum van Madrid en word ook beskou as een van Madrid se voorstede, alhoewel dit sy eie onafhanklike sentrum en stadslewe het. Die geskiedkundige binnestad en die Universiteit van Alcalá de Henares is in 1998 deur UNESCO as wêrelderfenisgebiede gelys.
Eksterne skakels

* Amptelike UNESCO bladsy


Kategorie:Nedersettings in Spanje
Kategorie:Wêrelderfenisgebiede in Spanje
Kategorie:Joods-Spaanse geskiedenis
VfB Germania Halberstadt

VfB Germania Halberstadt is 'n sportklub uit Halberstadt in die deelstaat Sakse-Anhalt in Duitsland, veral bekend vir sy sokkerafdeling.

Die klub is in 1900 gestig en in die jare voor die Tweede Wêreldoorlog het die klub in die Bezirksklasse, destyds die tweede vlak, meegeding. Na die oorlog het die Geallieerdes die klub ontbind en op 26 Oktober 1949 is die klub herstig as Betriebssportgemeinschaft "Reichsbahn" Halberstadt. Hierna het daar in tipies Oos-Duitse styl 'n reeks naamsveranderinge gevolg (kyk hieronder). In 1994 het die sokkerafdeling onafhanklik geword as FC Germania 1900 Halberstadt, maar op 1 Oktober 1997 het hulle weer saamgesmelt met VfB Halberstadt 1949 en het die klub sy huidige naam aangeneem.

Benewens sokker, het die klub onder meer ook afdelings vir atletiek, gimnastiek, judo, sport vir gestremdes, tafeltennis, vlugbal en trompoppies.
Naamsveranderinge

* 1900: FC Germania Halberstadt
* 1949: BSG "Reichsbahn" Halberstadt
* 1950: BSG "Lokomotive" Halberstadt
* 1954: BSG Lokomotive Halberstadt
* 1971: BSG Lokomotive/Vorwärts Halberstadt
* 1976: BSG Lokomotive Halberstadt
* 1990: ESV Halberstadt
* 1994: VfB Halberstadt 1949
* 1994: FC Germania 1900 Halberstadt (sokkerafdeling word onafhanklik)
* 1997: VfB Germania Halberstadt (samesmelting met VfB Halberstadt 1949)
Onlangse ligaposisionering
Eksterne skakels

* Amptelike klubblad
* Abseits Guide to German Soccer


Halberstadt
Armoede

thumb|Armoede
duimnael|'n Jong seun in 'n krotbuurt langs 'n stortterrein in Jakarta, Indonesië, wys sy vonds.

Armoede is die status waarin 'n individu(e) verkeer wanneer die persoon of persone nie hul eie, sowel as die mense wat afhanklik van hulle is, se basiese ekonomiese behoeftes kan bevredig nie. Die mense sukkel dus om te oorleef in 'n moderne samelewing. Gevolglik kan daar nie 'n voldoende lewenstandaard gehandhaaf word nie.
Oorsake

Vir individue wat 'n ondergemiddelde vermoë het om geld te verdien of dit te administreer, is die kans veel groter dat hulle arm sal wees. Hierdie groep mense sluit gewoonlik veral die ouer geslag en mense met gestremdhede in. 'n Gebrek aan onderwys dra grotendeels by tot die ontstaan van armoede. Lae ekonomiese ontwikkeling dra ook daartoe by.
Armoede en ontwikkeling

duimnael|Armoede kan ook aanleiding gee tot dakloosheid, soos hierdie hawelose man in Parys ([[Frankryk).]]
Vroeg in die 21ste eeu leef die helfte van die bevolking van Afrika suid van die Sahara in armoede. Van die 48 mins ontwikkelde lande in die wêreld kom 33 in Afrika voor, waaronder van Suid-Afrika se onmiddellike bure soos Mosambiek, Lesotho en Eswatini. As gevolg van armoede word 20% van Suid-Afrika se vrugbare bogrond jaarliks verloor omdat mense bloot nie die geld of die tegnologiese kundigheid het om iets daaraan te doen nie. Daar word jaarliks 11 miljoen hektaar woude afgekap om as brandhout gebruik te word of om grond skoon te maak vir landbou. Bruikbare landbougrond word onbruikbare woestyngrond teen 'n tempo van 27 miljoen hektaar per jaar. > -->

Daar word bereken dat 'n halfmiljard mense daagliks honger ly en dat tussen 15 en 20 miljoen jaarliks weens hongersnood sterf. Die gevolg van armoede, veral onder die plattelandse bevolking, is dat ál hoe meer mense na die stede trek. Die afgelope 40 jaar het die stedelike bevolking van ontwikkelde lande verdubbel, terwyl dit in ontwikkelende lande vyfvuldig toegeneem het.
Sien ook

* Armoedeverligting
* Ekonomiese ongelykheid
* Ekonomie
* Korrupsie
* Rykdom
* Werkloosheid
* Bedelary
Cache

duimnael|regs|Fisiese skyfies wat as SVE-cache gebruik word.

In rekenaarwetenskap verwys die cache (uitgespreek kasj; ook genoem cachegeheue, hulpgeheue en tussengeheue) na 'n versameling data wat duplikate van oorspronklike waardes is, maar wat op 'n ander plek op die rekenaar gestoor word. Cache word gebruik waar dit te veel moeite is om die oorspronklike data te haal, of om te reken, relatief tot die moeite wat dit sou wees om die cache te lees. Cache is dus 'n tydelike stoorarea waar data wat gereeld gehaal word, gestoor word vir spoediger toegang. Sodra die data in die cache gestoor is, hoef die rekenaar nie weer die data op die oorspronklike plek te gaan haal nie, maar kan dit eerder 'n kopie van die data in die cache gaan lees, sodat die gemiddelde tyd wat dit vat om data te prosesseer, verlaag kan word.

'n Newe-effek van gecachede data is dat dit nie altyd op datum is nie. Meeste caches sal ou data vir tyd opdis, tot dit verval en dan verfris word. 'n Goeie voorbeeld hiervan is Wikipedia-bladsye, waar (meestal anonieme) gebruikers nie altyd die nuutste wysigings sien nie. Sodra die cachetydperk verstryk, word die cache egter met die databasis gesinchroniseer sodat die nuutste wysiging aan almal vertoon kan word.
Verwysings

Kategorie:Rekenaarterminologie
VfB Speldorf

VfB Speldorf is 'n sokkerklub uit Mülheim an der Ruhr in die deelstaat Noord-Rynland-Wesfale in Duitsland. Speldorf is 'n stadsdeel van Mülheim.
Geskiedenis

Die klub is op 19 Januarie 1919 gestig as opvolger van SC Preußen Speldorf, wat voor die Eerste Wêreldoorlog bestaan het.

Speldorf het in die 1930’s twee keer aan die uitspeelwedstryde om promosie na die Gauliga Neder-Ryn deelgeneem, maar kon nie deurdring nie.

Die klub se beste prestasie was om in 1956 te promoveer na die 2. Oberliga Wes, destyds op die tweede vlak van die Duitse sokkerstruktuur.
Stadion

Die klub speel tradisioneel sy tuiswedstryde op die Stadion am Blötter Weg, wat slegs sowat 2 500 toeskouers akkommodeer (meesal staanplekke). Die stad Mülheim an der Ruhr en VfB Speldorf is tans in samesprekings gewikkel om die klub vanaf die 2008/09-seisoen na die na die Ruhrstadion te skuif (wat aan die stad behoort), aangesien die infrastruktuur van die Stadion am Blötter Weg nie na wense is nie en Speldorf tans die klub is wat op die hoogste vlak meeding van enige klub uit die stad. Die stadion is vroeër deur 1. FC Mülheim gebruik toe hy in die 2. Bundesliga meegeding het en word tans deur Galatasaray Mülheim gebruik, wat in die Landesliga meeding. Die Ruhrstadion kan sowat 6 000 toeskouers akkommodeer.
Onlangse ligaplekke
Eksterne skakels

* Amptelike klubblad


Speldorf
Sakeplan

'n Sakeplan of ondernemingsplan is die bloudruk van 'n onderneming en dit funskioneer soos 'n "padkaart" om die eienaar(s) te wys waarheen die onderneming gaan.

'n Sakeplan bring ál die belangrike inligting oor die onderneming bymekaar. Die inligting word logies neergeskryf sodat elkeen wat daarmee moet werk dit maklik kan verstaan. Dit moet realistiese en bereikbare doelwitte bevat en wys hoe die bestuurder beplan om 'n sakegeleentheid te benut.
Hoekom ondernemings sakeplanne ontwikkel

Sakeplanne is meer belangrik vir klein ondernemings as wat dit is vir 'n groter een omdat in klein ondernemings die eienaar gewoonlik die enigste persoon is wat besluite neem, en elke besluit die toekoms van die onderneming drasties kan beïnvloed. In groter ondernemings is daar gewoonlik vennote of direkteure wat besluite neem en hulle staan mekaar by met die beplanning. Sakeplanne dien nie as waarborge dat die onderneming winsgewend sal wees nie, maar dit sal wél help om beter op krisise te reageer en om sekere probleme te vermy.

'n Sakeplan is ook 'n belangrike hulpbron wanneer 'n onderneming om geldelike hulp aansoek doen. Dit kan nuttig wees om nuwe sakevennote te kry en voorsien beleggers van inligting.
Verwysings

* Dinamiese Bedryfstudies deur Esterhuyse · Horn · Liebenberg, Kagiso, 2005


Kategorie:Ekonomie
Huurkoop

Huurkoop of 'n afbetalingstransaksie is 'n kredietverkoping van roerende goed ingevolge waarvan die koopprys in paaiemente betaal word en die koper eers die eienaar word wanneer die prys ten volle betaal is. Die Minister van Finansies skryf die bedrag van die aanvanklike betaling voor. Hierdie aanvanklike betaling moet op die datum van die kredietooreenkoms betaal word. 'n Kredietooreenkoms is nie geldig totdat die aanvanklike betaling gemaak is nie. As dit nie gebeur nie, is die ooreenkoms nietig. Die aanvanklike betaling kan in die vorm van geld of goedere wees. As die koper byvoorbeeld 'n ou motor vir 'n nuwe motor wil inruil, kan die waarde van die ou motor deel van die deposito op die nuwe motor wees.
Bronnelys

*Dinamiese Bedryfstudies deur Esterhuyse · Horn · Liebenberg, Kagiso, 2005


Kategorie:Ekonomie
Koopkontrak

'n Koopkontrak is 'n wedersydse kontrak ingevolge waarvan een persoon, die verkoper, onderneem om iets aan 'n ander persoon, die koper, te lewer en laasgenoemde onderneem om 'n sekere bedrag in ruil daarvoor aan eersgenoemde te betaal. Wetlike regte en verpligtinge vloei uit hierdie kontrak voort.
Verwysings

*Dinamiese Bedryfstudies deur Esterhuyse · Horn · Liebenberg, Kagiso, 2005


Kategorie:Ekonomie
Kontrak

'n Kontrak is 'n regsgeldige ooreenkoms tussen twee of meer mense binne die perke van hul kontraktuele bevoegdheid. Mense wat 'n kontrak met mekaar aangaan, moet die ernstige voorname hê om 'n wetlike verpligting te skep. Hulle moet sodanige voorneme ook duidelik aan mekaar stel. Ooreenkomste tussen mense in die sakewêreld hoef nie altyd op skrif te wees nie, maar dit is veiliger om dit wel op skrif te doen. Daar is baie min tipes kontrakte in Suid-Afrika wat op skrif moet wees. Voorbeelde hiervan is: 'n Koopkontrak by onroerende eiendom, 'n borgkontrak, en 'n leerkontrak. 'n Eenvoudige ooreenkoms van een bladsy kan maklik sonder regshulp opgestel word. Die regte en verpligtinge van ál die betrokke partye vloei uit elke kontrak voort.

Regsgeldige kontrakte kan nie aangegaan word oor dinge wat deur die Wet verbied word nie. Kontrakte kan dus nie aangegaan word om 'n misdaad te pleeg of iemand as 'n slaaf te verkoop nie.
Handelingsbevoegdheid

:Sien Handelingsbevoedheid.
Die mense wat die kontrak aangaan moet handelingsbevoegdheid hê. Dít is die bevoegdhied wat deur die Wet aan mense toegeken word om geldige dade uit te voer. Kontrakte kan slegs met mense met die nodige bevoegdheid aangegaan word. Iemand jonger as 18 jaar (voorheen 21) is 'n minderjarige en kan byvoorbeeld nie kontrakte sonder bystand van 'n voog aangaan nie. Mense wat in só 'n mate onder die invloed van sterk drank is dat hulle nie weet wat hulle doen nie, kan nie kontrakte aangaan nie. Enige kontrakte wat in sulke omstandighede aangegaan is, is nietig.
Sien ook

* Versekering
* Koopkontrak
Bron

*Dinamiese Bedryfstudies deur Esterhuyse · Horn · Liebenberg, Kagiso, 2005


Kategorie:Ekonomie